Ο όρος χρησιμοποιείται για να περιγράψει ταινίες οι οποίες είναι γυρισμένες με τέτοιο τρόπο ώστε να δίνουν πληροφορίες στον θεατή για την ίδια τους την παραγωγή ή και τον δημιουργό τους. Υπό μια άλλη έννοια πρόκειται για ταινίες που αφορούν υπάρχουσες ταινίες. Σ’ αυτού του τύπου τις ταινίες, μπορεί ένας χαρακτήρας να δείχνει ότι έχει επίγνωση ότι συμμετέχει σε ταινία ή μπορεί ακόμα και να απευθύνεται άμεσα στο κοινό. Χαρακτηριστικό παράδειγμα ταινίας αυτού του στιλ για τη σκηνή του τρόμου αποτελεί το «Wes Craven’s New Nightmare» (Ο Νέος Εφιάλτης) του 1994 όπου η ταινία του Wes Craven αναφέρεται ξεκάθαρα στις ταινίες «Εφιάλτης στο Δρόμο με τις Λεύκες» ενώ συμμετέχουν σ’ αυτήν ηθοποιοί αλλά και ο ίδιος ο σκηνοθέτης αναγνωρίζοντας ότι έπαιξαν στο διάσημο franchise. Άλλες ταινίες που μπορούν να χαρακτηριστούν ως «metafilm» στον χώρο του τρόμου είναι οι «Peeping Tom» (1960), «Scream 3» (2000) , «Shadow of a Vampire» (2000) και «Seed of Chucky» (2004). Χρησιμοποιείται επίσης και ο συνώνυμος όρος «Metacinema».